Introduktion til opgaverne

Opgaverne er lavet med midler fra Børne- og Undervisningsministeriets Udlodningsmidler, og de henvender sig til dansk-og faglærere inden for linjerne: Byg&Bolig (Håndværk&Service), Kommunikation&Medier (foto), Pædagogik&Sundhed (Pædagogik&Omsorg). Ordene i parentes viser den toning, som værkstederne i FGU Hovedstaden har. Desuden arbejder nogle af opgaverne med sproget, som indgår i matematikfaget.

Da dine egne hold sandsynligvis har andre toninger af faget, har du mulighed for at skifte ord ud i opgaverne, idet du har adgang til en række tomme skabeloner.

Opgaverne ret fleksible, da du kan bruge dem isoleret, i sammenhæng med andre opgaver, på store og små hold osv.

Gå gerne på opdagelse i de andre fags opgaver, da opgaverne er forskellige, men kan inspirere til dit eget fag.

Nogle af opgaverne lægger op til et tættere samarbejde mellem dansk- og faglæreren og mellem dansk- og matematiklæreren.

Projektets teoretiske ståsted

Elevgruppen på FGU er bl.a. kendetegnet ved, at der er store niveauforskelle i faglige og sproglige forudsætninger. Derfor har vi ladet os inspirere af den sprogdidaktiske tilgang, der findes i systemisk funktionel lingvistik (SFL), og som tilgodeser elevernes forskellige forudsætninger. Sproget er fundamentet, uanset hvad der undervises i (det funktionelle aspekt), og i sproget er der mange muligheder og mønstre (det systemiske aspekt). Et eksempel på det funktionelle i sproget er, at det er vigtigt for en elev i matematikundervisningen at forstå, at ordet *grader* kan betyde forskellige ting, fx grader målt med et termometer, grader i relation til en vinkel eller grader inden for militær rangordning. Et eksempel på det systemiske aspekt er, at ordet *bajonetsav* kan optræde i én sætning og i formen *bajonetsaven* i en anden. På samme måde kan der dannes et nyt sprogligt mønster, hvis man bruger ordet *savning* frem for *at save*.

Hvis du vil læse om SFL på dansk, anbefaler vi at undersøge, hvad Ruth Mulvad har skrevet om emnet. Hun er både nationalt og internationalt anerkendt inden for området. FGU-lærere kan fint lade sig inspirere af hendes bog *Sprog i skole* fra forlaget Alinea.

Cooperative Learning (CL)

Ordkendskabsopgaverne er tænkt til alle elevgrupper på FGU, dvs. ikke kun til elever med ordblindhed, men også til elever med andre former for læse-/skrive- og sprogvanskeligheder.

Foruden de store niveauforskelle i faglige og sproglige forudsætninger, kæmper en del af eleverne desuden med psykiske vanskeligheder såsom angst, hvilket betyder, at det er meget svært for dem overhovedet at komme i skole. I praksis underviser læreren ofte hold, der samlet set ikke er særlig homogene, og derfor har vi valgt at lave opgaver ud fra en samarbejdende tilgang til læring i form af CL.

Vi har selv positive oplevelser med at anvende CL til elever med ordblindhed, men oprindeligt er metoden ikke tænkt specifikt til denne gruppe. CL har et socialkonstruktivistisk udgangspunkt ud fra blandt andre Vygotskys idé om, at vi lærer i interaktion med andre. Metoden blev først anvendt i USA i 60’erne, men er udviklet gennem årtier. Grundlæggende går CL ud på at få aktiveret alle elever samtidigt, både de fagligt svage, de dygtige, elever med dansk som andetsprog osv.

Nedenstående er nogle punkter, som er kendetegnende for CL, og som har betydning for, at vi har valgt dette udgangspunkt:

* CL skaber samarbejde mellem eleverne. Det er meningen, at alle øvelser i materialet enten skal eller kan laves i samarbejde med andre.
* CL er ordblindevenligt, for når eleverne samarbejder, betyder det fx, at elever, der har svært ved at læse, kan få læst højt af en anden og mere læsestærk elev.
* CL er en stilladserende metode, idet der er regler for fx turtagning. Dette har betydning for, at alle bliver hørt, også de mere stille elever.
* Elever kan deltage, selvom de er nye på holdet, fordi det er meningen, at man bidrager på det niveau, man kan, og der er hjælp at hente, hvis opgaven umiddelbart er for svær.

**Vores erfaring med afprøvning af øvelserne**

Opfordringen fra vores side er selvfølgelig at kaste sig ud i at arbejde med CL, fordi det virker! Vi oplever, at eleverne er langt mere involverede og talende, end de plejer at være, og de giver udtryk for, at det er afvekslende og sjovere at arbejde på denne måde.

Det kan være svært at involvere alle elever på én gang, især hvis der er flere elever, som er udfordret på koncentration. Det er også nyt for mange elever, at selve processen er vigtig, og knapt så meget det at få færdiggjort øvelsen. Desuden har nogle elever svært ved at fralægge sig roller, de har påtaget sig på holdet fx som *den dominerende*eller *den tilbageholdende*. Måske kan det være en idé, at du som lærer i første omgang afprøver en øvelse med få, udvalgte elever, da det ellers kan være udfordrende at opretholde den stramme struktur, som CL lægger op til.

Hvis du vil læse om CL kan bogen *Cooperative Learning – Undervisning med samarbejdsstrukturer* af Spencer Kagan og Jette Stenlev anbefales. Den er skrevet i et enkelt og lettilgængeligt sprog.

Fagterminologi

Grammatiske termer:

Det kan være meget forskelligt, hvilke grammatiske termer man som lærer vælger at bruge. Vi opfordrer til, at lærerteamet vælger at bruge de samme betegnelser til eleverne.

I en enkelt opgave anvendes ordet *bydeform* i lærervejledningen, mens ordet *kommandoform* af pædagogiske årsager anvendes i elevopgaven. Det skyldes, at *kommandoform* forventes at være nemmere at forstå i praksis.

Praktisk til forberedelsen

Dette får du brug for som underviser, hvis du bruger hele materialet:

* Pc’er til eleverne – de arbejder sammen, så det er ikke nødvendigt med én til hver.
* Papir og blyanter
* Saks
* Lamineringsmaskine og lamineringsark
* Zipposer, æsker eller andet til at opbevare kort i
* Terninger – én til hvert team
* Stopur